Page:Ludus Coventriae (1841).djvu/185

 I am a kynge of hyȝ degré, Ther xal non ben above me, I have florens and fryhthis fre, Parkys and powndes pleyne.

But goth to fynde that ȝe seche, And yf ȝe knowe suche a leche, And ȝe hym fynde, I ȝow beseche, Comyth aȝen be me. And I xal be bothe blythe and do bowne, That alle worchep to hym be done, With reverens I xal seke hym sone, And honor hym on kne.

And, therfore, kynges, I ȝow pray, Whan ȝe have don ȝour jurnay; Come aȝen this same way. The trewthe to me to telle. Come and telle me as ȝe spede, And I xal qwyte ryght wel ȝour mede, With gold and tresour and ryche wede, With furres ryche and wurth pelle.

Primus Rex. Kynge have good day, I go my way, To seche Lord of myght,— He xal be ryght Oure leche.

Secundus Rex. Kynge fful sterne, Be felde and ferne, I goo To sekyn a kynge,— He takyth wonynge In woo.